Document ID: 32006R2014

NARIADENIE RADY (ES) č. 2014/2006
z 19. decembra 2006,
ktorým sa mení a dopĺňa nariadenie (ES) č. 2505/96 otvárajúce a stanovujúce správu autonómnych colných kvót Spoločenstva na určité poľnohospodárske a priemyselné výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Rada prijala 20. decembra 1996 nariadenie (ES) č. 2505/96 (1). Vzhľadom na to, že dopyt Spoločenstva po príslušných výrobkoch sa má uspokojiť za najpriaznivejších podmienok, určité existujúce colné kvóty by sa mali predĺžiť alebo upraviť a niektoré nové colné kvóty Spoločenstva by sa mali otvoriť so zníženými alebo nulovými colnými sadzbami pre príslušné objemy bez toho, aby sa narušil trh s takýmito výrobkami.
(2)
Vzhľadom na to, že objem kvóty pre jednu colnú kvótu Spoločenstva je nedostatočný na uspokojenie potrieb výrobného odvetvia Spoločenstva počas súčasného kvótového obdobia, mal by sa zvýšiť s účinnosťou od 1. januára 2007.
(3)
Nie je v záujme Spoločenstva, aby naďalej v roku 2007 poskytovalo colné kvóty Spoločenstva na určité výrobky, ktoré boli v roku 2006 oslobodené od cla. Tieto výrobky by sa preto mali odstrániť z tabuľky uvedenej v prílohe I k nariadeniu (ES) č. 2505/96.
(4)
Vzhľadom na mnohé zmeny, ktoré sa majú vykonať, je v záujme jasnosti nevyhnutné nahradiť prílohu I k nariadeniu (ES) č. 2505/96 v celom jej rozsahu.
(5)
Nariadenie (ES) č. 2505/96 by sa preto malo zodpovedajúcim spôsobom zmeniť a doplniť.
(6)
S ohľadom na hospodársky význam tohto nariadenia, je potrebné odvolať sa na dôvody naliehavosti ustanovené v bode I ods. 3 Protokolu o úlohe národných parlamentov v Európskej únii pripojenému k Zmluve o Európskej únii a k Zmluvám o založení Európskeho spoločenstva, Európskeho spoločenstva uhlia a ocele a Európskeho spoločenstva pre atómovú energiu.
(7)
Vzhľadom na to, že toto nariadenie sa má uplatňovať od 1. januára 2007, malo by bezodkladne nadobudnúť účinnosť,
PRIJALA TOTO NARIADENIE:
Článok 1
Príloha I k nariadeniu (ES) č. 2505/96 sa nahrádza textom uvedeným v prílohe k tomuto nariadeniu.
Článok 2
Pre obdobie kvóty od 1. januára do 31. decembra 2006 podľa prílohy I k nariadeniu (ES) č. 2505/96 sa objem colnej kvóty pre poradové číslo 09.2981 stanovuje na 260 000 jednotiek.
Článok 3
Pre obdobie kvóty od 1. januára do 31. decembra 2007 podľa prílohy I k nariadeniu (ES) č. 2505/96:
-
objem colnej kvóty pre poradové číslo 09.2002 sa stanovuje na 1 000 ton,
-
objem colnej kvóty pre poradové číslo 09.2030 sa stanovuje na 1 000 ton,
-
objem colnej kvóty pre poradové číslo 09.2612 sa stanovuje na 1 900 ton,
-
objem colnej kvóty pre poradové číslo 09.2620 sa stanovuje na 1 000 000 jednotiek,
-
objem colnej kvóty pre poradové číslo 09.2727 sa stanovuje na 15 000 ton.
Článok 4
Do prílohy I k nariadeniu (ES) č. 2505/96 sa s účinnosťou od 1. januára 2007 vkladajú colné kvóty pre poradové čísla 09.2920, 09.2970, 09.2972 a 09.2977.
Článok 5
Colné kvóty pre poradové čísla 09.2026, 09.2853, 09.2976 a 09.2981 sa uzavierajú s účinnosťou od 1. januára 2007.
Článok 6
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. decembra 2006

Labels: 3
1
6